b'\n_START_ARTICLE_\n\xc5\xa0ola\n_START_PARAGRAPH_\n\xc5\xa0ola je  vzgojno-izobra\xc5\xbeevalna ustanova, ki z razli\xc4\x8dnimi oblikami pouka omogo\xc4\x8da u\xc4\x8dencem (dijakom, \xc5\xa1tudentom) organizirano, sistemati\xc4\x8dno pridobivanje znanja in/ali spretnosti.\n_START_SECTION_\nPred\xc5\xa1olska vzgoja\n_START_PARAGRAPH_\nPred\xc5\xa1olsko vzgojo v vrtcih izvajajo javni in zasebni vrtci. V vrtce se vklju\xc4\x8dujejo otroci od enega leta starosti do vstopa v \xc5\xa1olo. Pred\xc5\xa1olska vzgoja ni obvezna, razen priprave na \xc5\xa1olo leto pred vstopom v \xc5\xa1olo. V obdobju do popolne uveljavitve 9-letne osnovne \xc5\xa1ole bo priprava na osnovno \xc5\xa1olo potekala po predpisih, ki so veljali pred novim zakonom. Zagotavljanje pred\xc5\xa1olske vzgoje je ena izmed temeljnih nalog ob\xc4\x8dine, zato vrtce ustanavljajo in financirajo ob\xc4\x8dine.\n_START_SECTION_\nPrimarno izobra\xc5\xbeevanje\n_START_PARAGRAPH_\nOsnovno\xc5\xa1olsko izobra\xc5\xbeevanje izvajajo osnovne \xc5\xa1ole, osnovne \xc5\xa1ole s prilagojenim programom, glasbene \xc5\xa1ole ter zavodi za vzgojo in izobra\xc5\xbeevanje otrok s posebnimi potrebami. Osnovno\xc5\xa1olsko izobra\xc5\xbeevanje odraslih je organizirano v posebnih oddelkih osnovnih \xc5\xa1ol, v osnovnih \xc5\xa1olah za odrasle in na ljudskih univerzah. Za tujce je organizirana mednarodna \xc5\xa1ola._NEWLINE_Po novem Zakonu o osnovni \xc5\xa1oli se je septembra 1999 za\xc4\x8delo postopno uvajanje programa 9-letne osnovne \xc5\xa1ole v 1. in 6. razredu s programom 7. razreda._NEWLINE_Splo\xc5\xa1ni cilj osnovnih \xc5\xa1ol je u\xc4\x8dencem dati temeljno znanje in jih pripraviti na nadaljnje \xc5\xa1olanje ter usposabljanje za poklicno in osebno \xc5\xbeivljenje. U\xc4\x8denci se nau\xc4\x8dijo razumevati osnovne zakone o naravi, dru\xc5\xbebi in \xc4\x8dloveku, razvijajo govorno kulturo in radovednost, potrebo po stalnem u\xc4\x8denju, prijateljskih stikih z vrstniki in odraslimi; \xc5\xa1ole jih vzpodbujajo pri razvijanju interesov in sposobnosti ter oblikujejo njihove navade._NEWLINE_Obvezna osnovna \xc5\xa1ola je za otroke in mladino brezpla\xc4\x8dna. Vendar pa morajo u\xc4\x8denci pla\xc4\x8devati \xc5\xa1olske potreb\xc5\xa1\xc4\x8dine in delovne zvezke. S \xc5\xa1olskim letom 2008-09 je izposoja u\xc4\x8dbenikov brezpla\xc4\x8dna. Ve\xc4\x8dinoma sami pla\xc4\x8dajo prehrano, stro\xc5\xa1ke prevoza v \xc5\xa1olo pa poravnajo ob\xc4\x8dine. \xc4\x8ce u\xc4\x8dencem ni mogo\xc4\x8de zagotoviti prevoza v osnovno \xc5\xa1olo, imajo pravico do brezpla\xc4\x8dne oskrbe v kraju izobra\xc5\xbeevanja in pravico do brezpla\xc4\x8dnega prevoza domov ob pouka prostih dnevih.'